Гагра, Пицунда, Аҟәа, Афон Ҿыц изныкымкәа рыӡбахә ҳәан аурыс литератураҿы, асовет фильмқәа рҿы. Аҟәеи Горьки, Есенин, Мандельштам, Искандер, Маиаковски, Стругацки, Паустовски рыхьӡқәа еидҳәалан.
Афон Ҿыц атәы рыҩуан Чехови Алексеи Толстои, Гагра – иалацәажәон Бабели Фурманови. Аладатәи Ешыра игылан асахьаҭыхыҩ Васили Верешьчагин идача. Пицунда дахцәажәон Жиуль Верн.
Ирацәан аԥсуа пеизажқәа аазырԥшуаз акиносахьақәа. Гегтәи аӡхыҽҽараҿ ауп Холмс Мариарти дахьииааиуа, Афон ҿыцтәи аҳаԥаҿ ауп иахьҟьало Том Соиери Бекки Тетчери, ақьафурҭа "Гагрыԥшь" аҿоуп шьыбжьхьа ахьифоз Олег Даль и-принц Флоризель.
Аҵыхәтәантәи аамҭақәа рзы Аԥсны еиҭахгьы ицәырҵуа иалагеит акинофильмқәа рҟны: Карен Шахназаров ифильм "Исчезнувшя империя", Джаник Фаизиев ифильм "Август. Восьмого, Кира Коваленко л-"Софичка", Disney афильм "Последный богатырь" рысценақәак араҟоуп иахьҭыху.